პოლონეთის გმინების სია
პოლონეთი 1999 წლიდან წარმოდგენილია 3-დონიანი ადმინისტრაციული დაყოფით. პირველ დონეზე ქვეყანა დაყოფილია 16 სავოევოდოდ (województwo). ეს სავოევოდოები იყოფა 380 პოვიატად (powiat), ეს უკანასკნელები კი მოიცავენ 2477 მუნიციპალიტეტს, რომელსაც პოლონურად გმინა (gmina) ეწოდება. გმინა არსებობს ოთხი კატეგორიისა: ქვეყნის 66 უმსხვილეს ქალაქს აქვს პოვიატის დონის უფლებები, თუმცა ისინი ამავდროულად გმინებსაც წარმოადგენენ, შესაბამისად, აქვთ ორივე დონის უფლებები და მოვალეობები. 302 საქალაქო გმინა წარმოადგენს მცირე ან საშუალო ზომის ქალაქს. 652 საქალაქო-სასოფლო გმინა მოიცავს ისეთ ქალაქებს, რომლებიც არცერთ ზემოთ მოყვანილ კატეგორიაში არ შედიან, და ასევე მათ შემოგარენში არსებულ სასოფლო ტერიტორიებს. 1,523 სასოფლო გმინის ტერიტორიაზე არცერთი ქალაქი არ მდებარეობს. გმინების სტატუსისა და საზღვრების ცვლილება ხდება მინისტრთა საბჭოს გადაწყვეტილებით. მიუხედავად იმისა, რომ გმინების შექმნა და დაშლა ასევე ამ ორგანოს პრეროგატივაა, გამონაკლისი შემთხვევების სახით, შესაძლებელია, რომ ქვეყნის პარლამენტმა მიმართოს მინისტრთა საბჭოს რომელიმე გმინის დაშლის შესახებ ბრძანებულების გამოცემის მოთხოვნით (როგორც ეს მოხდა ოსტროვიცეს გმინის შემთხვევაში). ამგვარი დადგენილებები ძალაში შედის გამოცემის შემდგომი წლის 1 იანვრიდან. სტრუქტურაში არსებითი ცვლილებების შეტანა (მაგ., ადგილობრივი ადმინისტრაციის რეკონსტრუქცია ან თვითმმართველობის უფლებებისა და მოვალეობების რეგულირება) შესაძლებელია მხოლოდ კანონის ძალით. ადგილობრივი თვითმმართველობების მოქმედი სტრუქტურა და უფლება-მოვალეობები დამტკიცებულია 1998 წელს, ძალაშია 1999 წლის 1 იანვრიდან. ვარშავის (ქვეყნის დედაქალაქის) შესახებ სპეციალური დებულება მიღებულია 2002 წელს. დამატებითი ინფორმაცია იხილეთ სტატიაში გმინა.